b'\n_START_ARTICLE_\nF-117 Nighthawk\n_START_SECTION_\nIstorija\n_START_PARAGRAPH_\nKuriant F-117 Nighthawk prototipu buvo pasirinktas Lockheed Have Blue. Visi pastatyti F-117 buvo F-117A modifikacijos. Kiti Lockheed si\xc5\xablyti variantai F-117B, F-117N (l\xc4\x97ktuvne\xc5\xa1iams) ir A/F-117X nebuvo patvirtinti._NEWLINE_Nors pirm\xc4\x85j\xc4\xaf skryd\xc4\xaf atliko 1981 m. bir\xc5\xbeelio 18 d. bei prad\xc4\x97tas naudoti 1983 m., Pentagonas pirm\xc4\x85 kart\xc4\x85 oficialiai pripa\xc5\xbeino, kad F-117 Nighthawk naudojamas JAV KOP tik 1988 m. lapkri\xc4\x8dio 10 d. Pirm\xc4\x85 kart\xc4\x85 vie\xc5\xa1ai pademonstruotas 1990 m. baland\xc5\xbeio 21 d. Po Persijos \xc4\xaflankos karo 1991 m. dalyvavo Pary\xc5\xbeiaus aviacijos parodoje._NEWLINE_Prad\xc5\xbeioje visi l\xc4\x97ktuvai buvo 4450-joje taktin\xc4\x97s aviacijos grup\xc4\x97s sud\xc4\x97tyje ir bazavosi Tanopos aviabaz\xc4\x97je Nevadoje (JAV). 1991 m. buvo priskirti 37-jai naikintuv\xc5\xb3 grupei, o 1992 m. prijungti prie 49-sios naikintuv\xc5\xb3 grup\xc4\x97s ir dislokuoti Holloman aviabaz\xc4\x97je. Viso buvo trys F-117 Nighthawk eskadril\xc4\x97s: dvi kovin\xc4\x97s (Juodoji avis ir Skrajojantys riteriai) ir viena mokomoji (R\xc4\x97kiantys demonai)._NEWLINE_Pilotai vadino save kodiniu pavadinimu Banditas (angl. Bandit). Kiekvienas i\xc5\xa1 558 kada nors skridusi\xc5\xb3 \xc5\xa1iuo l\xc4\x97ktuvu pilot\xc5\xb3 \xc5\xa1alia tur\xc4\x97jo ir numer\xc4\xaf (pvz., brigados generolo Gregory Feest kodas buvo \xe2\x80\x9eBandit 261\xe2\x80\x9c)._NEWLINE_Buvo naudojami 55 l\xc4\x97ktuvai i\xc5\xa1 59 pagamint\xc5\xb3). Nors eksploatacijos laikas buvo numatytas iki 2018 m., jau 2006 m. spalio m\xc4\x97n. buvo prane\xc5\xa1ta apie eksploatavimo nutraukim\xc4\x85. Tais pa\xc4\x8diais metais u\xc5\xbedaryta ir F-117 Nighthawk pilot\xc5\xb3 rengimo mokykla. Paskutiniai pilotai mokykl\xc4\x85 baig\xc4\x97 2006 m. spalio 13 d._NEWLINE_2008 m. baland\xc5\xbeio 22 d. oficialiai j\xc5\xb3 naudojimas buvo nutrauktas. Juos pakeit\xc4\x97 efektyvesnis F-22 Raptor._NEWLINE_Vieno l\xc4\x97ktuvo gamyba 1983 m. kainavo apie 83 milijonus doleri\xc5\xb3.'